Diari Oficial de la Generalitat Valenciana


Sumari del DOGV 7610, del 08-09-2015 (2015/7366)

DECRET LLEI 4/2015, de 4 de setembre, del Consell, pel qual s'estableixen mesures urgents derivades de l'aplicació de les disposicions addicional quinze i transitòries primera i segona de la Llei 27/2013, de 27 de desembre, de Racionalització i Sostenibilitat de l'Administració Local, relatives a l'educació, salut i serveis socials en l'àmbit de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/dl/2015/09/04/4/dof/vci/html**

### Dades del document

Número de DOGV
:   7610

Data del DOGV
:   08-09-2015

Secció del DOGV
:   I. DISPOSICIONS GENERALS

Número del document
:   2015/7366


Data del document
:   04-09-2015

Organisme emissor
:   Presidència de la Generalitat

Tipus de document
:   Decret llei

Anàlisi jurídica

 Descriptors 

:   * centre d'ensenyament
    * política social
    * administració local
    * política sanitària
    * legislació
    * equipament social
    * competència administrativa
    * política educativa
    * pla de finançament
    * servei sanitari

DECRET LLEI 4/2015, de 4 de setembre, del Consell, pel qual s'estableixen mesures urgents derivades de l'aplicació de les disposicions addicional quinze i transitòries primera i segona de la Llei 27/2013, de 27 de desembre, de Racionalització i Sostenibilitat de l'Administració Local, relatives a l'educació, salut i serveis socials en l'àmbit de la Comunitat Valenciana. [2015/7366]  
PREÀMBUL  
  
La Llei 27/2013, de 27 de desembre, de Racionalització i Sostenibilitat de l'Administració Local, ha modificat, entre altres, la Llei 7/1985, de 2 d'abril, reguladora de les bases del règim local, i dissenya un nou model competencial municipal per mitjà de la classificació de les competències de les entitats locals en pròpies, delegades i diferents de les pròpies o de les atribuïdes per delegació. Dins d'aquest marc competencial inclou una sèrie de disposicions addicionals i transitòries, i destaquen aquelles que es refereixen a l'assumpció per les comunitats autònomes de les competències relatives a l'educació, a la salut i als serveis socials, que queden referenciades al que serà el nou sistema de finançament autonòmic i de les hisendes locals.  
En concret, la disposició addicional quinze, en relació amb l'assumpció per les comunitats autònomes de les competències relatives a l'educació, preceptua que les normes reguladores del sistema de finançament de les comunitats autònomes i de les hisendes locals fixaran els termes en què les comunitats autònomes assumiran la titularitat de les competències que es preveuen com a pròpies del municipi, relatives a participar en la vigilància del compliment de l'escolaritat obligatòria i cooperar amb les administracions educatives corresponents en l'obtenció dels solars necessaris per a la construcció de nous centres docents, així com la conservació, manteniment i vigilància dels edificis de titularitat local destinats a centres públics d'educació infantil, d'educació primària o d'educació especial, i per a això es contemplarà el traspàs de mitjans econòmics, materials i personals corresponents.  
  
Supeditat igualment als termes previstos en les normes reguladores del sistema de finançament de les comunitats autònomes i de les hisendes locals, les disposicions transitòries primera i segona de la Llei 27/2013, de 27 de desembre, preceptuen que les comunitats autònomes assumiran la titularitat de les competències que es preveien com a pròpies del municipi, relatives a la participació en la gestió de l'atenció primària de la salut i en un termini màxim de cinc anys des de l'entrada en vigor d'aquesta llei, assumint de forma progressiva un vint per cent anual, i les que es preveien com a pròpies del municipi, relatives a la prestació dels serveis socials i de promoció i reinserció social, amb data 31 de desembre de 2015.  
La proximitat de les dates en què han d'assumir les comunitats autònomes les competències relatives a serveis socials, i la falta d'una regulació normativa del sistema de finançament autonòmic i de les hisendes locals que concrete els termes en què les comunitats autònomes han d'assumir les competències pròpies municipals, relatives tant a serveis socials com a la participació en la gestió de l'atenció primària de la salut i a l'educació, exigixen l'adopció d'una norma amb rang de llei, i la necessitat de la seua immediata aplicació per a garantir l'eficàcia en la continuïtat dels serveis públics relatius a les dites competències per part dels municipis, que actualment presten aquests, i més seguretat jurídica en l'aplicació pels diferents nivells de govern de les seues competències.  
  
La determinació del règim de l'exercici de les competències atribuïdes a les entitats locals en matèries com ara l'educació, els serveis socials i la salut, en tant es produïsca la seua assumpció per part de les comunitats autònomes, resulta, a més, d'una enorme transcendència en la mesura que afecta la prestació de serveis públics en àmbits especialment sensibles, respecte als quals qualsevol situació d'incertesa jurídica podria provocar una paràlisi en la seua prestació i un greu perjuí per a la ciutadania. Evitar qualsevol tipus de disfuncionalitat en aquest escenari exigix, doncs, una resposta normativa àgil.  
  
Per tot això, i a l'empara del que preveuen els articles 44 i 49.1.8 de l'Estatut d'Autonomia de la Comunitat Valenciana, a proposta del president de la Generalitat i amb la deliberació prèvia del Consell, en la reunió del dia 4 de setembre de 2015,  
  
  
DECRETE  
  
Article únic. Assumpció per la Generalitat de les competències relatives a l'educació, salut i servicis socials  
1. Les competències a què es referixen la disposició addicional quinze i les disposicions transitòries primera i segona de la Llei 27/2013, de 27 de desembre, de Racionalització i Sostenibilitat de l'Administració Local, continuaran sent prestades pels municipis de l'àmbit territorial de la Comunitat Valenciana fins que no siguen aprovades les normes reguladores del sistema de finançament de les comunitats autònomes i de les hisendes locals.  
2. Les conselleries competents per raó de la matèria elaboraran un pla per a l'avaluació, reestructuració i implantació dels serveis en què es contemplen les condicions per al traspàs dels mitjans econòmics, materials i personals corresponents.  
3. Correspondrà al Consell, en el marc d'allò que han disposat les normes reguladores del sistema de finançament de les comunitats autònomes i de les hisendes locals, aprovar l'assumpció de la titularitat d'aquestes competències, així com les condicions per al traspàs dels mitjans econòmics, materials i personals corresponents.  
4. Als efectes del que preveu l'apartat 1 del present article, i en tant que no siguen aprovades les normes reguladores del sistema de finançament de les comunitats autònomes i de les hisendes locals, la cobertura financera necessària per a la gestió dels corresponents servicis no podrà suposar un major gasto per al conjunt de les administracions públiques implicades, i, a este efecte, l'esmentada cobertura es realitzarà en els mateixos termes i condicions en què es prestava en la data d'entrada en vigor del present decret llei.  
  
  
DISPOSICIÓ FINAL  
  
Única. Entrada en vigor  
El present decret llei entrarà en vigor l'endemà de la publicació en el Diari Oficial de la Comunitat Valenciana.  
  
València, 4 de setembre de 2015  
  
El president de la Generalitat,  
XIMO PUIG I FERRER


Còpia Permalink ELI